
Més de 1.700 alumnes començaran nou curs escolar a Castelló d’Empúries

Ensenyament

12/09/2007

Tots els centres d’ensenyament han obert les seves portes a excepció de la llar d’infants Passeig de les Oques, que ho farà el proper dilluns.

Mai abans Castelló d’Empúries havia comptabilitat un cens d’alumnes tant important com enguany: 1.717 alumnes es disposen a començar nou curs escolar als diferents centres d’ensenyament del municipi. D’aquest total, 1.602 ho han fet avui, mentre que 115 ho faran a la llar d’infants Passeig de les Oques a partir del proper dilluns 17 de setembre.

El nou curs escolar, iniciat als CEIP Ruiz Amado i Joana d’Empúries, a l’IES Castelló d’Empúries i a la llar d’infants privada La casa dels Nins, ha començat amb total normalitat i sense cap mena de contratemps. 

Les xifres d’enguany són significativament superiors comparant-les amb les de l’any passat. Així, el cens escolar del municipi creix (a l’inici del període) un 6.23% respecte el 2006. En aquesta ocasió el centre que major nombre d’alumnes disposa és l’institut de secundària amb 630 alumnes, seguit de l’escola Ruiz Amado amb 548 i la Joana d’Empúries amb 399. La resta són a la llar Passeig de les Oques (115) i La casa dels Nins (25). 

La fotografia correspon a un grup d'alumnes visitant les dependències de l'Ajuntament al Palau dels Comtes.

